RESOLUCIÓN do 9 de setembro de 2008 pola que se procede á publicación dos requirimentos de emenda de documentación das solicitudes presentadas ao abeiro da Orde do 18 de abril de 2008 pola que se establecen as bases que regulan a concesión das axudas destinadas ao fomento en Galicia de sistemas de produción das razas gandeiras autóctonas en réximes extensivos, e se convocan para 2008, (procedemento administrativo MR536B, Diario Oficial de Galicia número 79, do 24 de abril).
CONSELLERÍA DO MEDIO RURAL — III. OUTRAS DISPOSICIÓNS — 07/10/2008

O órgano instrutor do procedemento administrativo de subvencións establecido na citada orde reguladora revisou as solicitudes presentadas ao abeiro da dita orde, identificando tanto as solicitudes que se presentaron sen erros e dispoñen de toda a documentación preceptiva, como aquelas solicitudes en que non se reúne algún dos requisitos exixidos.
O artigo 10.3º da orde reguladora dispón: «O requirimento de emenda de erros da solicitude, por tratarse dun acto integrante dun procedemento de concorrencia competitiva, e de conformidade co establecido nos artigos 59.6º b), 60 e 61 da indicada Lei 30/1992, farase mediante publicación no Diario Oficial de Galicia, e producirá os mesmos efectos que a notificación individualizada. Esta publicación tamén se realizará no taboleiro de anuncios e na páxina web da Consellería do Medio Rural ao cal se remitirá desde o texto publicado no Diario Oficial de Galicia.
Neste mesmo artigo 10.5º tamén se dispón: «Unha vez revisadas as solicitudes e as emendas feitas, a súa baremación, segundo os criterios do artigo 9, da citada orde de convocatoria, efectuaraa un órgano colexiado constituído para o efecto, formado por: presidente: o subdirector/a xeral de Gandaría; vogal: o/a xefe/a de Servizo de Planificación Gandeira, e secretario o/a xefe/a de Servizo de Producións Gandeiras, que emitirá o informe correspondente».
Na súa virtude,
RESOLVO:
1. Ordenar a publicación no Diario Oficial de Galicia da relación de solicitudes que reúnen todos os requisitos para a súa valoración, segundo o establecido na orde reguladora citada. Esta relación achégase como «Anexo I-Solicitudes correctas» desta resolución.
2. Ordenar a publicación no Diario Oficial de Galicia da relación de solicitudes que non reúnen todos os requisitos para a súa valoración, por estar suxeita á emenda ou achega de documentación, segundo o establecido na orde reguladora citada. Esta relación achégase como «Anexo II-Solicitudes suxeitas a emenda de documentación» desta resolución.
3. Ordenar a publicación no Diario Oficial de Galicia da relación de solicitudes que, segundo a documentación achegada a este servizo, non reúnen todos os requisitos para a súa valoración en concorrencia competitiva, por non quedar acreditados os criterios de baremación determinados no artigo 9 da orde reguladora citada. Esta relación achégase como «Anexo III-Solicitudes suxeitas á acreditación de criterios de baremación» desta resolución.
4. Publicar no anexo IV desta resolución a relación de documentación preceptiva para a emenda das solicitudes, de conformidade cos requisitos e prazos establecidos na convocatoria.
5. Publicar no anexo V desta resolución a relación de documentación que acredita os criterios de baremación das solicitudes, de conformidade cos requisitos e prazos establecidos na convocatoria.
6. Facer indicación expresa a todos os solicitantes recollidos no «Anexo II-Solicitudes suxeitas a emenda de documentación» de que son requiridos para que, no prazo de dez días hábiles, contados a partir do día seguinte ao da publicación da presente resolución no Diario Oficial de Galicia, emenden a falta ou acheguen os documentos preceptivos conforme se recolle nesta resolución. De non o facer, terase por desistido na súa petición, logo da correspondente resolución que será ditada nos termos previstos no artigo 42 da Lei 30/1992, do 26 de novembro, pola que se regula o réxime xurídico das administracións públicas e do procedemento administrativo común.
7. Facer indicación expresa a todos os solicitantes recollidos no «Anexo III-Solicitudes suxeitas a acreditación de criterios de baremación» de que son requiridas para que, no prazo de dez días hábiles, contados a partir do día seguinte ao da publicación da presente resolución no Diario Oficial de Galicia, presenten os documentos acreditativos conforme se recolle nesta resolución. De non o facer, en aplicación do artigo 76.3º da Lei 30/1992, do 26 de novembro, pola que se regula o réxime xurídico das administracións públicas e do procedemento administrativo común, aos interesados que non cumpran o disposto nos puntos anteriores, poderáselles declarar decaídos no seu dereito ao trámite correspondente; con todo, admitirase a actuación do interesado e producirá os seus efectos legais, se se producise antes ou dentro do día en que se notifique a resolución na que se teña por transcorrido o prazo.
8. En caso de dúbida, dificultades técnicas ou necesidade de máis información durante o proceso de emenda de documentación das solicitudes, poderán dirixirse ás oficinas agrarias comarcais, ao Servizo de Gandaría das delegacións provinciais, e ao Servizo de Producións Gandeiras da Subdirección Xeral de Gandaría da Dirección Xeral de Produción, Industrias e Calidade Agroalimentaria. Nesta dirección xeral tamén se disporá dun taboleiro físico convencional onde poderá accederse en formato papel á información requirida a cada un dos solicitantes recollidos no citado anexo II e III.
Santiago de Compostela, 9 de setembro de 2008.
Antonio Oca Fernández
Director xeral de Produción, Industrias
e Calidade Agroalimentaria
Ver referencia pdf "19400D006P051.PDF"